Diari Oficial de la Generalitat Valenciana


Sumari del DOGV 9926, del 30-08-2024 (2024/8682)

RESOLUCIÓ de 27 d’agost de 2024, de la Direcció General de Formació Professional i de la Direcció General de Centres Docents, per la qual s’establix el procediment per a la sol·licitud d’hores addicionals de tutoria de Formació Professional Dual per al curs 2024/2025.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9926

Data del DOGV
:   30-08-2024

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2024/8682

CVE
:   SUOV-R-4127-3654

Data del document
:   27-08-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * legislació
    * educació
    * ensenyament professional

L’article 11.9 de la Llei 8/2023, de 27 de desembre, de pressupostos de la Generalitat per a l’exercici 2024 (DOGV 9756, 30.12.2023), establix que els centres que disposen de projectes de Formació Professional Dual aprovats i en funcionament podran disposar de fins a 6 hores addicionals de professorat a les contingudes amb caràcter general en els mòduls econòmics de l’annex I d’esta llei, en el cicle formatiu de grau mitjà o de grau superior objecte d’esta modalitat, i que les direccions generals de la Conselleria d’Educació, Cultura, Universitats i Ocupació competents en matèria de formació professional dual i en matèria de finançament de centres concertats emetran les corresponents resolucions conjuntes en les quals consten les hores concedides. La Direcció General de la Conselleria d’Educació, Cultura, Universitats i Ocupació competent per raó de la matèria de finançament de centres concertats abonarà les hores concedides en la nòmina de pagament delegat dels centres concertats.

L’Ordre 5/2022, de 15 de febrer, de la Conselleria d’Educació, Cultura i Esport, per la qual es regulen determinats aspectes de l’ordenació de la Formació Professional Dual del sistema educatiu a la Comunitat Valenciana, d’una banda, actualitza la regulació de la Formació Professional Dual del sistema educatiu a la Comunitat Valenciana, adaptant la normativa al que establix el Decret 47/2021, de 26 de març, del Consell, pel qual es modifica el Decret 74/2013, de 14 de juny, del Consell, pel qual es regula la Formació Professional Dual del sistema educatiu a la Comunitat Valenciana, i d’una altra banda, compendia en una única norma l’articulat de l’Ordre 2/2014, de 13 de gener, de la Conselleria d’Educació, Cultura i Esport, per la qual es regulen determinats aspectes de l’ordenació de la Formació Professional Dual del sistema educatiu a la Comunitat Valenciana, que, després de l’entrada en vigor del Decret 47/2021, de 26 de març, del Consell, resulta aplicable.

La regulació del pagament delegat, que arreplega el títol IV del Reial decret 2377/1985, de 18 de desembre, pel qual s’aprova el Reglament de normes bàsiques sobre concerts educatius, establix que, a l’efecte de l’abonament de les quantitats corresponents a salaris, els titulars dels centres concertats facilitaran a l’Administració educativa competent les nòmines del seu professorat, les liquidacions de les cotitzacions a la Seguretat Social mitjançant la formalització i remissió dels documents oficials de cotització corresponents, així com els comunicats d’alta, baixa o alteració.

A la vista de la normativa anterior, es fa necessari establir un procediment per a la sol·licitud i consegüent autorització a l’efecte del pagament delegat de les hores addicionals de professorat de Formació Professional Dual.

Per tot això, fent ús de les competències atorgades pel Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació, a proposta de les subdireccions generals de Formació Professional i de Planificació Educativa i Centres Privats i Concertats, es

RESOL

*Primer*

Establir el termini de presentació de sol·licitud d’hores lectives de tutoria de Formació Professional Dual per al segon curs 2024/2025 pels centres docents privats concertats, per a aquells cicles formatius concertats que tinguen els corresponents projectes autoritzats per esta conselleria, exclusivament a través de la plataforma informàtica de sol·licitud i control de documentació OVICON, mitjançant el procediment específic habilitat a este efecte.

A este efecte, s’establix el termini de presentació de sol·licituds del 15 al 30 de setembre de 2024, ambdós inclusivament, amb la indicació expressa de l’alumnat matriculat i el nombre d’empreses, segons el que detalla la plataforma informàtica de sol·licitud i control de documentació OVICON, tant per al segon curs 2024-2025 dels cicles formatius concertats que ja tenien autoritzades les hores de primer en el curs 2023-2024, com per al segon curs 2024-2025 dels cicles formatius concertats d’aquells centres als quals, tenint autoritzats els projectes corresponents per esta conselleria, no se’ls va reconéixer, en pagament delegat, per al primer curs.

En el cas que esta documentació estiga incompleta, l’Administració pot requerir al centre perquè en el termini de quinze dies, a comptar del dia de la notificació corresponent, en faça una esmena i hi adjunte la documentació preceptiva.

*Segon*

Mitjançant la sol·licitud esmentada el centre docent declara davall la seua responsabilitat la veracitat i vigència de les dades que hi detalla, i que estes dades consten en els mitjans informàtics de gestió del sistema educatiu (ITACA), que serà el mitjà que evidencie el nombre d’alumnes i empreses que té cada centre en FP Dual, en aquells cicles els projectes dels quals hagen sigut prèviament autoritzats per la Direcció General de Formació Professional.

L’alumnat participant en un programa de Formació Professional Dual haurà d’estar registrat com a tal en esta plataforma per a tindre dret a hores addicionals de tutoria.

*Tercer*

Les sol·licituds es resoldran per una resolució conjunta de les direccions generals de la Conselleria d’Educació, Cultura, Universitats i Ocupació competents en matèria de formació professional dual i en matèria de finançament de centres concertats, en les quals constaran les hores addicionals de tutoria de què disposa el centre per al seu abonament en pagament delegat.

*Quart*

Estes hores lectives formaran part de la jornada ordinària del professorat assignat a les funcions específiques de tutoria de Formació Professional Dual. El total d’esta jornada no podrà superar les 25 hores lectives setmanals.

*Quint*

En un termini de quinze dies des de la publicació de la resolució en la qual consten les hores concedides, s’haurà de presentar la documentació necessària per a la inclusió en la nòmina de pagament delegat de les hores addicionals de tutoria, a través de la plataforma informàtica de sol·licitud i control de documentació OVICON, segons el que es detalla en l’Ordre 2/2019, de 17 de gener, de la Conselleria d’Educació, Investigació, Cultura i Esport, per la qual es desplega el règim de concerts educatius i es regula el sistema de pagament delegat dels centres docents privats concertats de la Comunitat Valenciana, de cada un dels docents, i s’haurà d’especificar en el contracte que es presenta a l’efecte de donar d’alta les hores addicionals de Formació Professional Dual.

*Sext*

Una vegada realitzada la comprovació que s’indica en l’apartat anterior, i sense perjudici, si és el cas, de sol·licitar a la Inspecció d’Educació els informes necessaris per a contrastar la informació aportada pels centres educatius, s’abonaran les hores autoritzades al professorat que les impartisca, mitjançant el sistema d’abonament de la nòmina en pagament delegat dels centres concertats, amb efecte econòmic d’inici de curs escolar.

*Sèptim*

Qualsevol variació que es produïsca respecte de les condicions laborals dels docents que impartisquen les hores addicionals d’FP Dual haurà de comunicar-se a la Conselleria d’Educació, Cultura i Esport a través del procediment establit a este efecte en l’Ordre 2/2019, de 17 de gener, de la Conselleria d’Educació, Investigació, Cultura i Esport, per la qual es desplega el règim de concerts educatius i es regula el sistema de pagament delegat dels centres docents privats concertats de la Comunitat Valenciana.

*Octau*

Es faculta el director general de Centres Docents juntament amb la directora general de Formació Professional per a dictar les resolucions i instruccions que siguen procedents i per a establir tots els procediments o suports necessaris per al desplegament, interpretació i aplicació del que disposa esta resolució.

Contra la present resolució, que no esgota la via administrativa, les persones interessades podran interposar un recurs d’alçada davant del secretari autonòmic d’Educació, en el termini d’un mes a comptar des de l’endemà de la notificació, de conformitat amb els articles 121 i 122 de la Llei 39/2015, d’1 d’octubre, del procediment administratiu comú de les administracions públiques.

  

València, 27 d'agost de 2024

Jorge Cabo Martínez

Director general de Centres Docents

Marta Armendia Santos

Directora general de Formació Professional